  Виталий Пронин  Дауръёс ӵоже музъем пушкын ватӥськыса кыллем арбериосты, пӧртэм юдэсъёсты-чалепъёсты шедьтыса, археологъёс «суредало» вашкала дуннеез. Озьы син азямы пуксё уно сю аръёс талэсь азьвыл кылдэм удмурт каръёс - Иднакар, Гуръякар, Дондыкар… Кызьы улӥзы вашкала выжыосмы? Кыӵеесь вал соос? Малы оскизы но кинэн возизы вуз карон кусыпъёс? Удмурт калыклэн вашкала историез трос тунсыкозэ ватэ на. Та сярысь вера Историяя, кылъя но литературая Удмурт институтысь тодосчи, история наукаосъя доктор, профессор Маргарита Иванова.  - Маргарита Григорьевна, тӥ уно аръёс ӵоже кивалтӥды уйпал удмуртъёслэсь шоркарзэс - Иднакарез - эскеронэн. Кылӥськиз: табере выль проект борды басьтӥськиды. Маин со паймытоз?- Туэысен кутскимы Учкакарын гудӥськыны. Таиз вашкала кар интыяськемын Яр ёросысь бырем Кушмангурт дорын, Чупчи шурлэн бур ярдураз. Иднакар но Гуръякар вашкала городъёсмы сямен ик, Учкакар удмуртъёслэн огез бадӟымез карзы вылэм. Со умой-умой юнматэмын вал тушмонъёслэсь. Али учкыса но, адӟисько на кык бордъёс.Учкакар - шор дауръёсысь бадӟым кар. Солэсь кыдёке ик ӧвӧл интыяськемын вашкала шай, бырем гуӵинъёслэн (бордъёсын юнматымтэ поселение) бервылъёссы. Озьы Учкакарен валче эскерыны луоно та синпелетъёсты но.Мургес чаклано ке, Учкакар сярысь тодмо ни вал 19-тӥ даурлэн пумаз ик. Та инты соку ини тодосчиослэсь мылкыдзэс бугыръяз, малпаськытӥз. Отчы вуылӥз тодмо этнограф Николай Первухин, вашкала инты сярысь гожъяз, аслаз книгаяз пыртӥз. Но гудон ужъёс соку ӧз мынэ.Учкакарын гудӥськон кутскиз 1930-тӥ арын. Со бордын удмуртъёслэн «Бӧляк» обществозы ӧтемъя ужаз Москваысь археолог Алексей Смирнов. Тодмо фин-угор археолог ӵыжы-выжы калыкъёсмылэн шор дауръёсы улэмзы сярысь трос научной ужъёс печатлаз. Учкакарын гудӥськонъёс дыръя со эскериз улон юрт бервылъёсты. Шедьтэм тӥрлыкез бадӟым коллекцие люкамын вал. Уноез утиське Россиысь историяя огаз тужгес бадӟым музейын.1930-тӥ аръёсы Учкакарез эскеронъя материалъёс печатлатэк кылизы - кутскизы секыт вакытъёс, репрессиос. Но улонысь кошкон азяз Алексей Петрович Смирнов со материалъёсты мыным печатланы оскиз. Со понна монэ юри нуллӥз Москваысь Историяя кун музее, тодматӥз отысь кивалтӥсьёсын. Мон соку, 1970-тӥ аръёсы, Алексей Петровичлэн аспиранткаез вал. Соин ик кызьы быгатӥ - ужъёссэ дасяй.- Нош малы, сыӵе бадӟым вис карыса, та уж борды выльысь берытскиды?- 2007-тӥ, 2010-тӥ аръёсы та интыосты учкыса потӥз Удмурт Республикаысь «Иднакар» музей-заповедниклэн директорезлэн воштӥсез Андрей Кириллов. Со сюлмыз шуген пусйиз:  вашкала синпелет интыос отын-татын бугыръямын, нош кык утиськон бордъёс вискытӥ машинаен ветлон сюрес донгемын. Ваньмыз со туж сюлмаськытӥз.Эшшо секытгес югдур кылдӥз Кушман шайвылъёсын (Кушманский могильник). Бадӟымос люкетэз лушкаськисьёсын бугыръямын-таркамын. Нялтас вераса, соин ик Учкакарез эскерон борды выльысь басьтӥськем нуналысен бордамы итӥськизы Россиысь Культурая наследиез кутонъя но реставрацияя центрысь специалистъёс.Учкакар Прикамьеысь одӥгез бадӟым синпелет луэ. Али отын гудӥськонъёс мыно Россиысь Фундаментальной эскеронъёсъя фондлэн грантэзъя. Та грантэз утӥз Физикая но техникая Удмурт институт. Озьы ми геофизикъёсын, биофизикъёсын ӵош тыршиськом. Соослы туж бадӟым тау кареме потэ. Эскеронъёссы зол юртто кулэ интыосты шедьтыны.- Туала археологъёслэн ужзы зол-а висъяське азьвылэзлэсь? Кыӵе выль технологиосты кутӥськоды?- Тодам лыктэ Иднакарез нырысьсэ копаны кутскеммы. Соку гудӥськиськом вал, шӧдонмы вылэ гинэ пыкиськыса.Али геофизикъёслэн эскеронъёссыя гудӥськытэк но  адӟиське ни: мае ватэ музъем, кытын сылӥллям юртъёс, борддоръёс, гуръёс. Милемлы со интыысь сюез сӥен-сӥен утялтыны гинэ кыле на. Туэ толэзь но ӝыны ужамы. Но муэз 80 сантиметр мурда гинэ чакламы. Нош геофизикъёслэн эскеремзыя, гудоно интыямы 1 но ӝыны метр мурдазэ чаклано.Милемлы зол юрттэ «Иднакар» аппарат. Сое кылдытӥз Физикая но техникая Удмурт институтысь тодосчи, техника наукаосъя кандидат Игорь Журбин. Та аппаратэз паськыт куто ини Россиысь трос синпелетъёсты эскеронын, Полярной круг сьӧрысен кутскыса Уйпал Кавказозь. Ачиз Игорь Витальевич но археологиен «висьыны» кутскиз. Пӧртэм эскеронъёсы пыриськиз но история наукаосъя тодосчи луиз.Пусъеме потэ созэ но: азьвылэн ӵошатыса, али ӧжытгес музъемез бугыръяськом, но ужмы кемагес мынэ. Угось котькуд шедьтэм арбериез отын ик компьютере пыртӥськом на.- Маин Учкакар висъяськиз мукет вашкала удмурт каръёслэсь?- Паймымон: со сыӵе зол кельше Иднакарлы! Котыр ласянь. Зэм, кӧня ке пӧртэмлыкез вань ик. Шуом, Учкакар лапеггес вырйылэ интыяськемын. Солэн быдӟалаез 3 гектар пала, Иднакарлэн - 4 гектар. Пуктӥськемъёс ласянь но юанъёс кылдо. Но кулэ умой-умой эскеронъёс ортчытыны. Иднакарын гудӥськонъёс 37 ар ӵоже мыно ини, нош Учкакарын - али гинэ кутско. Соин, малпасько, вань тужгес тунсыкоез - азьпалан.Туэ, «Иднакар» прибор вылэ пыкиськыса, Учкакарын физикъёс музъем улысь шараязы сутэм горд сюй интыез. Бӧрысь отын гудӥськонъёс возьматӥзы: татын сылэм горд сюйлэсь бадӟым гур. Отын кема дыр ӵоже тылскылӥллям. Котырысьтыз шедьтӥмы пӧйшуръёслэсь трос лыоссэс, эгыр. Малпаськом, со - пӧйшуръёслэсь пӧртэм арбериос лэсьянлэн бервылыз. Тапалась ик шедьтэмын туж трос ужан тӥрлык, чеберъяськонъёс, лылэсь но кортлэсь арбериос, турлы буёло пиялалэсь весьёс. Нырысьсэ шедьтэмын кизили пусэн тӥрлык. Пӧртэм пусъёсын коллекциямы сыӵеез ӧй вал на.  Вань арбериос «Иднакар» музее келямын.Учкакарын эскеронъёсын ӵош ик туэ гужем пичияк гудӥськонъёс вал вашкала шай интыын. Отчы шор дауръёсы ватӥськиллям Учкакарын улӥсьёс. Эскеремын куинь шайгу - пинал пияшлэн, нылашлэн но батыр мугоро пиосмуртлэн. Жаляса верано, та шайёс азьвылгес ай зол таркамын вал лушкаськисьёсын. Соин тросэз  арбериос качамын.- Макем ӵем пумиськоно луэ «сьӧд археолог» шуонъёсын? - Кам котырын - ӵем. Малы? Отын трос шедё пӧйшур, тылобурдо тусо лэсьтэм вашкала удмурт арбериос, чеберъяськонъёс, шильтыртӥсь макеос. Сьӧд рынокын соос дуно сыло. Сыӵе  пӧйшур тусо арбериослэн аспӧртэм кужымзы вань шуыса лыдъяло.1980-тӥ аръёсы ай Кез ёросысь Тольён, Дэбес ёросысь Варни гуртын улӥсьёс вераллязы: иномаркаен лыктыса, пе, интыысь трактористэз музъемез донгытыса, утчаськизы. Кемалась ӧвӧл Дондыкарын кырмемын корт утчась арбериен (металлоискатель) ветлӥсь воргорон. Ярам, Иднакарез музей-заповедник карем бере отчы пыраны уг дӥсьто ни. Но мукет интыос ласянь туж шугъяськиськом. Вазиськиськом калыклы: вашкала историмес тус-тас карыны эн лэзе! Йыртэмасьёс сярысь полицие ивортэ.Малпасько, кемалась кутоно ни «сьӧд археологъёсын» нюръяськонъя лек законъёс. Али сыӵе муртъёсты кыл кутытон туж секытэн мынэ.- Челябинск палась вашкала Аркаим сярысь веранъёс быдэс дуннее вӧлмизы. Пӧртэм калыкъёс, куд-ог удмуртъёс но, отысь утчало вашкала выжыоссэс. Но учконо ке, археологъёс Аркаим бервылысь номыр ик сыӵе-таӵезэ ӧз шедьтэ. Куд-ог эскерисьёс шуо: та синпелетлы юромо сыӵе реклама лэсьтэмын туристъёсты кыскон понна... Нош асьмелэн шаерамы сомында вашкала удмурт кар бервылъёс - чебересь, узыресь! Оло, милемлы но «пиар» борды рос-просгес басьтӥськоно?- Вань сыӵе валан - профессионализм. Зэм, дэмлало вал: ойдолэ Глазовлы, соин ӵош Иднакарлы 1000 ар тырме шуыса, ялом. Елабугалы 1000 ар ни шуыса ялӥзы ук. Но Елабуга кылдӥз вашкала-вашкала дыръёсы со интыын ик сылӥсь кар (городище) вылын. Нош Глазов но Иднакар ог-огзылэсь воксё пӧртэм.Иднакар - вашкала удмурт кар, кылдэмын 9-тӥ даурлэн пумаз. Глазов вордӥськиз ай 1670-тӥ арын гинэ. Зэм, отчы улыны нырысь ик удмуртъёс лыктӥзы. Но али со чылкак ӟуч город, отын воксё мукет сям-йылолъёс. Соин Иднакарез но Глазовез огинэ колӟаны уг луы. Реклама пыкиськыны кулэ историысь зэмос фактъёс вылэ.- Шуом, егит муртлэн романтика мылкыдыз сайказ:  археологияя экспедицие пыриськыны малпаз. Нош со понна нимысьтыз дышетскемез ӧвӧл. Басьтоды-а?- Мылкыдыз вань ке, институтамы мед вазиськоз. Милям ӵемысь гудӥсько студентъёс. Жаляса верано, уждун чакламын ӧвӧл. Но калыкез сюдон радъямын. Улӥськом палаткаосын, туж шулдыр инкуазьын. Вуоно арын гужем Учкакарез эскерон бордын ик ужалом. Малпаськом, соку вашкала удмурт кар син азямы рос-просгес пуксёз ни.1980-тӥ аръёсы Яр ёросысь ик огысьтыз вашкала шайысь (Кузьмапи гурт дорысь) шедьтэмын «самит» нимаськись буртчин кесэг. Сое лэсьяло вал 11-тӥ-12-тӥ дауръёсы Константинопольын гинэ. Сыӵе буртчин - ас вакытысьтыз туж бадӟым узырлык, посолъёслэн кузьымзы. Та шедьтос возьматӥз: удмуртъёслэн мукет кунъёсын вуз карон кусыпъёссы юн вал.Учкакар но паймытоз на, вылды.Елена Миннигараева.  